**Kerecsend Község Önkormányzata**

**3396 Kerecsend, Fő út 55.**

**Tel.: (36) 550-320 Fax. : (36) 550-328**

**e-mail: jegyzo@kerecsend.hu**

***J e g y z ő k ö n y v***

***Kerecsend Község Önkormányzatának 2022. október 27.-i***

***közmeghallgatásáról***

**J E G Y Z Ő K Ö N Y V**

Készült: 2022. október 27-én Kerecsend Község Önkormányzata közmeghallgatásán (Kerecsend, Fő u. 55.)

***Jelen vannak:*** Sári László polgármester

Dr. Szász Kata jegyző

Forgácsné Román Rita alpolgármester

Prokaj Milán képviselő

Fónad István képviselő

Nagy Ferenc képviselő

6 fő helyi lakos

*A jegyzőkönyv 1-17. számozott oldalt tartalmaz.*

NAPIRENDEK

1. Beszámoló az Önkormányzat elmúlt évi munkájáról és a következő időszak terveiről

előadó: Sári László polgármester

1. Lakossági kérdések, észrevételek

**Sári László polgármester**

Tisztelettel köszönt mindenkit az idei évi közmeghallgatáson. Korábbi években a költségvetés elfogadása idején került sor az éves közmeghallgatásra, azonban az utóbbi években október hónapra került át. Összefoglalja, hogy új jegyző, új körzeti megbízott és új háziorvos van a településen. Kiemelten köszönti Barta Katalint, mint helyi lakost és a sajtó munkatársát, valamit a Kerecsendi Polgárőr Egyesület megjelent vezetőjét és gratulál a nemrégiben kapott kitüntetéshez.   
A polgármesteri tájékoztató mellékletként került csatolva a jegyzőkönyvhöz. A tájékoztatóban ismerteti az önkormányzat jelenlegi helyzetét, adóbevételeket, valamint a jelenleg futó és a jövőben megvalósítani kívánt pályázatok helyzetét. Jelenleg futó pályázat a Magyar Falu Program keretében megvalósítandó orvosi szolgálati lakás, mely az orvosi rendelő tetőterében kerül kialakításra. További nyertes pályázat a csapadékvíz elvezetéssel kapcsolatos, illetve pozitív elbírálást kapott az ipari park kialakítására, valamint közműfejlesztésére irányuló pályázat is. Az önkormányzat jó kapcsolatok ápol és folyamatosan együttműködik a civil szervezetekkel és a nemzetiségi önkormányzatokkal, számos program megvalósításában, valamint a civil szervezetek és nemzetiségi önkormányzatok, az önkormányzat által vállalt és kötelező feladatokban is jelentős segítséget nyújtanak. Ismerteti továbbá, hogy új háziorvos van, aki november 1-től átveszi a praxist, beköltözött a szolgálati házba, érkezett vissza betegkártya is, azonban panaszbejelentés is, melynek kivizsgálásra 30 nap van. Elhangzott, hogy jöhetnek a településre egészségügyi szűrőbuszok. Áttérve a köztisztaságra, kiemelte, hogy a temető területén, illetve más problémás esetben, nincs minden esetben lehetőség azonnali beavatkozásra. Az illegális hulladéklerakók felszámolása és a köztisztasági feladatok ellátásában segítséget nyújt a Máltai program is, azonban köztisztaság terén mindig van hova fejlődni. Településfásítás, virágosítás tekintetében japán cseresznyefák és gömbjuhar fák kerültek telepítésre. A közbiztonság területén is törekszünk, hogy történjen előrelépés. Új körzeti megbízott van, aki rendre megjelenik a településen és távolabbról is érkeznek rendőrök, akik szintén jelen vannak a településen intézkednek is adott esetben. Fontos lépés továbbá a körzeti megbízott és a polgárőrség jó kapcsolatának kialakítása és az együttműködés. Sajnos a drogprobléma továbbra is fennáll és egy szélesebb körű összefogásra lenne szükség.

Megköszönte a figyelmet, továbbiakban a lakossági hozzászólások következnek.

**Barta Katalin**

Ha jól értem, akkor az orvosi szolgálati lakás azért nem használható, mert vizesedik? Ez egy technológiai probléma?

**Sári László polgármester**

De használható, be is költözött az orvos, csak elkezdett fűteni és az épületben felgyülemlett a víz, elkezdett utat törni. Nem technológiai probléma, épp ezért összehívtuk a tervezőt, az építőket, valamint a műszaki ellenőrt, hogy erre megfelelő megoldást találjunk, ne injektálás legyen vagy más olyan beavatkozás, amire adott esetben lehet nincs is szükség. Arra következtetésre jutottunk, hogy mivel a kivitelezés jórészt télen történt, nem lehetett úgy szellőztetni és a betonnal, vakolattal annyi vizet hordtak be, ami az alsó és a külső szigetelés miatt csak befelé tud jönni, de ott is csak a fal. Aztán a fűtés hatására, most ez a víz kicsapódott. Megpróbáljuk ezt a páramentesítési módszer, és meglátjuk ez sikerül-e és valóban ez volt-e a probléma. Ha nem, akkor ismét összeülünk a szakemberekkel.

**Barta Katalin**

Hallom, hogy új körzeti megbízottunk van. Ha lehetne, hogy ez valamilyen nyilvánosságot kapjon, akár az önkormányzat oldalán, hogy hogy hívják, mi az elérhetősége. Szerintem nagyon sokan vártuk a faluban, hogy legyen új körzeti megbízott és hagy tudjuk már, hogy kihez fordulhatunk, ha bármilyen problémánk van. Illetve látom, hogy a volt vendéglő helye átalakul. Azt valaki kivette, vagy bérli? Milyen funkciója lesz annak a helyiségnek?

**Sári László polgármester**

Ott egy vidékfejlesztési program keretében épülne egy tésztaüzem, amit eredetileg Tarnabodra szánták, de egy módosítással ide került. Havonta 300 000 Ft bérleti díjat fizetnek, és teljes rezsit. A legutóbbi ülésen elhangzott, hogy volt egy kis elmaradásuk, ez mára rendeződött. A Pitykó tulajdonosának kezdeményezésére külön lesz választva minden mérőóra, hogy ez is követhető legyen. A helyiséget felújították, kifestették, nagyon szépen rendbe lett téve, - adott esetben, ha ezt visszaadnák, akár rendezvényteremként is szolgálhatna. Folyamatban van a víz, gáz, áram, viszont a nagy buktatója ennek a pályázatnak, hogy határidős és az áram kicsit lassan halad, de nagyon bízom benne és bíztatom is őket, hogy ez a pályázat megvalósuljon. Úgy szól ez a megállapodás, hogy a felújítás költségeit nem lakják le. Továbbá a tetőre kerül még napelem, ami itt marad akkor is, ha ez a pályázat valamilyen okból kifolyólag nem fejeződik be. Itt talán a közműszolgáltatók hozzáállástól függ sok minden. A vízmű nagyon rugalmasan kezeli a fejlesztéseket, de gáz és áramszolgáltató esetében vannak gondok.

**Barta Katalin**

Ez új munkahelyeket jelentene a Kerecsendieknek, ha ez megvalósulna?

**Sári László polgármester**

Igen.

**Barta Katalin**

Mennyi szociális tűzifát kapott a település és ennek a szempontrendszere mikor kerül nyilvánosságra?

**Sári László polgármester**

584 m3-t igényeltünk és 372 m3-t kaptunk. A rendeletünk kiegészült azzal, hogy nemcsak a lakhatási támogatásban részsülőknek jár alanyi jogon, hanem a gyermekvédelmi támogatásban részesülőknek is. Ez szerintem egy jó lépés, aztán lehet, hogy el kell majd gondolkodnunk az elég sok buktatót jelentő korlátozáson, hogy milyen módot találunk, adott esetben vagyoni helyzet vizsgálat vagy nem tudom milyen egyéb más módszer. Ez a mennyiség sajnos nem sok, de ami még rosszabb, hogy ez a mennyiség nem érkezett meg. Az erdészetektől azt a tájékoztatást kaptunk, hogy a lakossági tűzifaigény kielégítése valamiért előrébb került a szociális tűzifát igénylők kiszolgálásánál.

**Barta Katalin**

Eger-erdő szállít ide?

**Sári László polgármester**

Az Eger-erdő egy megyei cég, azon belül az Egri erdészet szállítana, de lehetséges, hogy nem tudnak elegendőt szállítani, így elképzelhető, hogy a Tárkányi erdészetből fogják majd kiegészíteni, ami fuvarköltségben magasabb összeget fog jelenteni.

**Barta Katalin**

Köszönöm szépen.

**Román István**

Egyre többet járok a Demjéni úton és azt tapasztalom, hogy egyesek versenypályának nézik azt az utcát, mennek ki a szőlőbe vagy épp jönnek be a faluba, vagy mennek ki a faluból. Ezzel kapcsolatban az a véleményem – amit korábban is javasoltam már, míg képviselő voltam – hogy kellene oda egy terelő szigetet létrehozni. Sok helyen kialakítottak ilyen szigeteket, kb. 1,5 méteres területen megfelelő lenne. Sajnos megint azt kell mondanom - a bölcsődével kapcsolatban kerestem egy határozatot, nem találtam meg, és kíváncsi lettem volna a 19/2021. májusi határozatra, hogy ez mit tartalmaz. Átnéztem a honlapon található leírásokat a bölcsődével kapcsolatban és számomra nagyon furcsa, hogy a bölcsőde előtt nincs parkoló. Sok helyen úgy oldották meg, hogy az árkokat betömték, átereszeket alakítottak ki és úgy készítették el a parkoló helyet. Le van írva a tervben, hogy 4 parkolót kell kijelölni és le is van írva, hogy ez a 4 parkolóhely a postánál van kijelölve. Nem tudom mennyire lett ez átgondolva? Mert aki a postánál szeretne ügyet intézni és nem tud megállni az is nagy gond. A lakosság részéről azt kifogásolom, hogy a 4 parkolóhelyből 1 mozgáskorlátozott. Ezzel az a gond, hogy a mozgáskorlátozott parkoló szélesebb.

**Sári László polgármester**

A mozgáskorlátozott 3,6 m, a többi 3 m.

**Román István**

Megmérted? Légy szíves nézd meg.

**Sári László polgármester**

Már okafogyottá vált. A kérdésekkel kapcsolatban mehetünk-e sorba? Az úttal kapcsolatban, épp Kőrösi Csaba megkeresésére küldtem egy levelet a közútkezelőnek ezekkel a panaszokkal. A választ mutattam is neked Csaba és gyakorlatilag látszik, hogy mindig ugyanaz a válasz, hogy „*az út vonalvezetése, minősége nem teszi indokolttá sebességcsökkentő beavatkozást*.” A „*lassító sziget kialakításában a műszaki tervezésbe részt tudnak venni*,” de ezt egy önkormányzat a saját költségvetéséből valósíthatja meg majd. Ahol útfelújítások történtek, hogy már be lettek ilyen szigetek építve. Holnap írok ismét ez ügyben, hogy újabb panasz érkezett, aztán egyszer majdcsak kialakul valami. Én nagyon el tudom fogadni ezt a javaslatot, sőt arról is volt szó, hogy sebességmérő pontnak lenni kell és csak a Demjéni úton volt ilyen pont, de ez most kikerült a rendszerből és ezt nehezményezem én is. A bölcsődével kapcsolatban a határozatot megnézzük, hogy mit tartalmaz. A pályázat – ahogy utaltam is rá - nem csak a parkoló kérdését nem kezelte, hanem egyéb mást sem és a tervezés során voltak olyan hiányosságok, amikkel menet közben szembesültünk. Ennek egy részét a vállalkozóra nyomtuk sajnos, pl. a külső burkolat sem volt betervezve, a rámpával, parkolóval kapcsolatban is vannak hiányosságok. Rengeteg olyan dolog van még mindig, amin javítani kell. Ezt a pályázat már a saját költségükön nyilván nem tudja biztosítani, ezt nekünk kell megoldani. Most a használatbavételi engedélyezés kapcsán derült ki, hogy nem fogadják el a postai parkolót, holott korábban a pavilon melletti önkormányzati tulajdonú területre terveztük a parkolót és a hatóságok ezt elfogadták a tervezési fázisnál. Most az van, hogy a használatbavételi engedélyezési eljárás elindulhasson és be is fejeződhessen, ezért a telken belül fogunk kijelölni 3 db 3x5 méteres parkolót és 1 db 3,60x5 méteres mozgáskorlátozott parkolót. Maradt is zúzalékunk és tudunk is hozatni és a kerítésen keresztül lesz kialakítva a parkolót, de tudjuk, hogy azt nem fogja használni senki. Viszont a megoldást én is úgy szeretném, hogy az épület előtt lenne a parkoló. Ha sikerülne a csapadékvizes pályázat – hogy fogalmazzak, hogy ne legyek feljelentve – fel fogom ajánlani a vállalkozónak, hogy plusz munka lenne ennek a kialakítása. De igen ez lenne a cél, hogy a parkoló a bölcsőde elé kerüljön, ebből a szempontból nem jó helyre került a tűzcsap, illetve a szomszéd nem biztos, hogy hozzájárul, hogy az ő árkát is befedjük. De mindenképp úgy gondolom, hogy ezt a jövőben meg fogjuk tudni oldani.

**Román István**

Mi az a végső határidő, amikor használatba kell venni ezt az épületet? Mik a hiányosságok?

**Sári László polgármester**

A pályázat befejezése az év végéig szól. Úgy gondolom, olyan nagy hiányosságunk már nincs – belső bútorok is megvannak, irodabútorok is, és megvannak a gyerekbútorok. Amit külső saját forrásból kellett hozzátenni, az is megvan. Ez az egy, ami most ki lett tűzve, - nem tudom jártál-e arra, hogy le lett ütve hány karó, megcsináljuk a belső részen a parkolót. A nem mozgáskorlátozottat, azt zúzalékkal, a mozgáskorlátozotthoz én fogok hozatni betont, mert azt szilárd burkolattal kell ellátni. Év végéig mindent be kell fejezni. Ha az engedélyt nem is kapjuk meg, de minden ahhoz szükséges dokumentumot be kell adni.

**Román István**

Napelem rendszert kell telepíteni a bölcsődére. Ez mikorra készül el? Azt mondtad kisebb hiányosságok vannak, de ez nem kis hiányosság.

**Sári László polgármester**

Meg van rendelve, ígéretet kaptunk, hogy november hónapban leszállítják, ennyi. Arról, hogy az IH mit mondd, hogy nem szállítják le vagy nem időben, erről mi nem tehetünk.

**Román István**

Akkor még pár db kisebb hiányosságot szeretnék megemlíteni. Az egyik a bolt előtti összefolyó, az egyik részéről hiányzik a védőrács.

**Sári László polgármester**

Visszakerült.

**Román István**

A másik, hogy van az önkormányzatnak a temetővel kapcsolatos rendelete. Úgy emlékszem ezt úgy fogadtuk el, hogy a temetőbe gépjárművel behajtani tilos. Nem értem az önkormányzat miért nem tudja úgy megoldani ezt a problémát, ahogy a rendeletben le van írva. Azt is tudjuk, hogy van olyan, aki mozgássérült, vagy valamilyen okból kifolyólag szükséges neki behajtani gépjárművel az rendben van, de az hogy semmi baj sincs, csak messze van a sír, azt nem tudom elfogadni. A harmadik problémám a díszkút. Most nyilván nem működik rendesen, de nyáron nem volt energiaválság és tavaly sem, és én úgy gondolom, hogy ezt a kutat rendbe kellene tenni. Volt az önkormányzatnál egy közmunkás, aki abban az időben nagyon szépen rendbe tartotta és működött, most meg úgy működik, mint egy „*prosztatás beteg”*. Ezzel valamit kezdeni kellene, mert akkor minek csináltuk meg? A funkcióját nem látja el, tehát ezzel valamit mindenképp kezdeni kell valamit. Köszönöm szépen.

**Sári László polgármester**

A temetőről, ha rendeltünk születik, akkor illenék betartani, de nyilván munkaidőn kívül betartatni nem egyszerű. Ezzel a temetőbe való behajtással kapcsolatban az a véleményem, hogy ez egy olyan sarkalatos kérdés, valaki egyet ért vele, valaki nem, nyilván ez nem befolyásolja azt, hogy van egy rendeletünk, amit illene betartani.

**dr. Szász Kata jegyző**

Ezzel kapcsolatban kiegészítést szeretnék tenni. A nyáron volt temetőellenőrzés és a felettes szerv kifejezetten kérte, hogy behajtható legyen. Mi akkor azt mondtuk, hogy bele lehet menni és így fogadtak el mindent.

**Sári László polgármester**

Akkor viszont rendeletet kell módosítani.

**Román István**

Nagyon sok helyen nincs behajtási engedély, még köztemetőkbe sem. Nem hiszem, hogy ez nem lehet valahogy megoldani. Úgy valóban nem, hogy nincs temetőőr. Plusz a másik, hogy a felső út le lenne szórva zúzott kővel, tehát ott esély sincs arra, hogy le lehessen zárni. Valamit akkor kellene kezdeni, mert ezek a sírok nem kis értékűek. Ott, ha sérül valami, akkor nem kis pénzbe van.

**Sári László polgármester**

Nekem nincs ellenemre, hogy ezt a rendeletet újra tárgyaljuk, úgy gondolom, hogy a testület a legjobb tudása szerint fog dönteni. A magam részéről legszívesebben népszavazásra bocsátanám, és az önkormányzati választással egy időben kellene megtartani, mert ebben megoszlanak a vélemények. Nyilván nagyobb rendet lehetne tartani, ha nem közlekedne bent autó. A temetővel kapcsolatban több tervünk van. Arról is volt már szó – itt az energiaválság miatt – hogy belülről ecetfából jelentős mennyiséget fogunk télire kitermelni, mert lesz olyan objektum, amit azzal fogunk tudni fűteni. Akár ott egy külső megközelítéssel ott egy parkolót létesíteni még, hogy adott esetben több helyről könnyebben megközelíthető legyen gyalogosan is. A temetőőr miután önkormányzati alkalmazott, de mint említettem férfi közfoglalkoztatott 1 van, így sokszor más területen kényszerülünk arra, hogy neki munkát adjunk és ezt ő megbízhatóan el is végzi. A szökőkúttal kapcsolatban, amikor a faluközpont épült akkoriban könnyebb volt olyan embert találni, aki képes karbantartani. Aki volt korábban ő más munkahelyet választott és van egy nyugdíjasunk, akit megbízási díjjal tudunk alkalmazni, amikor épp van pénzünk és bőven van ellátandó feladat. A szökőkutat szeretnénk majd kicsit átalakíttatni és nyilván ennek a költségeit is látnunk kell. Adott esetben a sok fúvóka helyett egy látványosabbat, mert a jelenlegi rendszerbe, ha valamilyen szemcse kerül, már nem úgy működik. Más műszaki megoldáson kell gondolkodni.

**Molnár Alex**

Köszöntök mindenkit, első sorban dr. Szász Kata jegyző kisasszonyt. Véleményem szerint a közmeghallgatásra sokkal többen eljöttek volna, ha ez külön posztot szentelnek a facebookon és a honlapon, nem a testületi ülés napirendi pontjainak végén van írva, hogy 6 órai kezdettel az éves közmeghallgatással folytatódik a testületi ülés. Ha ezt a közeljövőben meg lehet oldani, akkor szerintem az pozitívum lenne. Következő dolog az lenne, hogy jó lenne ide a polgármesteri hivatal elé egy tűzcsapot létesíteni, mert a nyáron volt a szomszédban egy tűzeset, és akkor öcsémmel rohantunk át és a tűzoltók tőlünk kérdezték, hogy hol vannak tűzcsapok, az iskolai előtt, a Demjéni úton és a játszótérnél vannak, és játszótérről kellett vizet hozni. Úgy gondolom érdemes átgondolni, nem egy rossz dolog. Szerintem az orvosi elé is kellene, ha valami nagyobb probléma van, akkor lehessen gyorsan segíteni. De amiért jöttem, az nem egy vidám dolog. Idén fogalmazódott meg bennem, korábban voltam is bent jegyző kisasszonynál. Ez a problémám a gokart pálya. Konkrétan mikor csütörtökön, pénteken hazaérünk a munkából, nem tudunk pihenni. Nyáron nem tudunk szellőztetni, vagy a melegtől fulladunk meg, vagy a zaj őrjít meg minket. Semmi baj nincs azzal, hogy itt van a gokart pálya, én is motorsport kedvelő vagyok, Tatai Gyula ezt tudja nagyon jól, együtt jártunk versenyekre, semmi probléma nem volt, nem mellesleg a gokart pályán dolgoztam én is. Viszont azt, hogy életvitel szerűen itt lakjunk, az nem opció. Valamit kellene kezdeni ezzel az egésszel?! Én nem a gokart pálya bezárása ellen vagyok, ez kell a településnek turisztikai szempontból, adóbevétel szempontjából. A falu lakossága érdekében – köszönöm alpolgármester asszony, hogy rám nézett, legyen szíves erősítsen meg, mint édesanya, hogy nem lehet így várni egy gyereket. Ugyanis mi családalapításon gondolkodunk. Tisztelt képviselők, kérdezem, hogy lehet így gyereket várni, gyereket nevelni, vagy tudnátok-e így élni, ahogy mi élünk? Konkrétan délelőtt 11 órától este 7 óráig zajos az egész környék. Hétvégenként és most már mondhatom, hogy egész nyáron kipufogószagot és benzinszagot szívtunk, az udvaron, a lakásban mindenhol. Nem célom a pálya bezárása, félreértés ne essék, de megoldást szeretnék. A megoldás egy védőfal közvetlen a pálya köré és az egész terület köré. Sajnálom, én nem szeretnék vészjósló lenni, de a nyáron történtek kapcsán a tulajdonosokkal való megállapodás nem opció, ezért kérném az önkormányzat segítségét. Örülnénk annak, ha hosszú távra tervezhetnénk itt Kerecsenden, nem véletlenül költöztünk dédnagymamám ingatlanába, ami 1958-ban épült. Én most azt kérem, polgármester úrra és Prokaj Milán képviselőre szeretnék gondolni, akik 2017-ben hozzájárultak a gokart pálya építéséhez, akkor most első körben szeretnék egy hozzájárulást és egy állásfoglalást kérni, hogy a pálya környékén lévő 6-8 ingatlan területén törvény szerint veszélyes mértékű a zaj. Szeretnék egy állásfoglalást kérni, hogy tudnak-e ebben segíteni, nem tudnak segíteni, de nekünk segítségre van szükségünk! Köszönöm szépen, első körben ennyit szerettem volna.

**Sári László polgármester**

Köszönöm.

**dr. Szász Kata jegyző**

Az első észrevétellel szeretném kezdeni. A meghívót a tavalyi meghívó alapján tettem közzé, a korábbi évek hagyományait követve, de ahol látom, hogy nem működik ott a jövőben természetesen lesz módosítás. Ez történt jelenlegi esetben. A gokart pályával kapcsolatban említettem, mikor bent voltál nálam, hogy a Kormányhivatal Környezetvédelmi Osztályánál, Piacfelügyeleti Osztályánál lehet jelezni. Nem tudom, sikerült velük tárgyalni?

**Molnár Alex**

Én minden megtettem. Kaptam egy levelet, Szabó Róbert a közgyűlés alelnöke tud róla, Dr. Pajtók Gábor a térség ogy-i képviselője tud róla, az Agrárminisztérium tud a dologról, voltak is kint ellenőrizni, ebből volt konfliktusunk a gokart pályával kapcsolatban, és hogy mondjam, megkaptam azt, hogy őket nem érdekli az én családom és családalapítási tervem, és ha nem fejezem be feljelentést fogok kapni. Ezt vissza is tudom idézni, július 21-én történt. A Családokért Felelős Államtitkárság is tud a dologról és azt a választ kaptam: A környezeti zaj és rezgés elleni védelem egyes szabályairól szóló 284/2007 (X.29.) korm. rendelet alapján a 4. § környezetvédelmi hatóságként a település jegyzője jár el.

**dr. Szász Kata jegyző**

De a méréseket ők végzik, azért kell, hogy ők keressenek meg, hogy legalább adatokat kapjunk arról, hogy ténylegesen mekkora a zaj mértéke.

**Molnár Alex**

140.000 Forintomba került, mert a Kormányhivatal nem találta zajosnak a gokart pályát, én viszont igen. Ez a törvényi előírás szerint ez a szabadidős zajforrás, veszélyes mértékű zajnak jelenti, ugyanis szabad füllel nem megállapítható a zaj pontossága, csak mérési eszközökkel. Én csináltam a saját költségemre egy akusztikai szakvéleményt, minden papírom itt van.

**dr. Szász Kata jegyző**

Én azt kérném, hogy ezt előterjesztést mindenképp küldje el a Kormányhivatalhoz. Akkor

tudunk panasszal élni, ha van írásos előterjesztés.

**Molnár Alex**

De még egyszer mondom, nem szándékozom bezáratni a gokart pályát. A parkolóban lévő autók felverik a kavicsot, ahogy kimennek, ez sem mehet így. Konkrétan oda járnak a vendégek mellénk végezni a kisebb dolgaikat. Ezzel sem tudunk mit kezdeni. Szóltunk már, de nem történt változás. Más kérdés, hogy a környezetvédelmi hivatalnál kértünk iratbetekintést, a nyilvános iratokba betekintettem, vannak kifogásaim pl. az, hogy miért holt szezonban kellett a zajmérést végezni, amikor nincsenek vendégek, és erről minket miért nem tájékoztattak. Illetve az is felmerült bennem kérdésként, hogy a nyilvánosság tájékoztatása önkormányzati szinten miért nem teljesült? Már nagyon sok mindennek utána jártam, konkrétan már gyomoridegem van, már stresszelve vagyok ettől az egésztől, ez az egyéni szociális problémám, viszont én a Szadai Önkormányzat honlapját néztem, személyes ismeretségem van és ott szerettek volna gokart pályát létesíteni. Ha szabad felolvasnom ezt a pár mondatot, akkor szívesen felolvasnám: *Településünk külterületén vásárolt mezőgazdasági földjén gokart és autóverseny pályát épülhessen és működhessen, noha nagyra becsüljük a sport iránti elhivatottságok, tiszteljük a vállalkozás szabadságát és azt a szándékot mely szerint a gokart pálya szórakozási és sportolási lehetőséget biztosítani a környező településeknek és motorsport versenyeknek, a kérését elutasítjuk.* Tehát adtak be a kérvényt, hogy járuljanak hozzá a gokart pálya építéséhet, kérését elutasítjuk, indokaink az alábbiak: *a tervezett helyszín Szada legközelebbi lakott területétől 1,3 km-re fekszik.* A gokart pálya a mi portánktól számítva, a jogszabályban leírtak szerint, homlokzati 2 méterrel, ahol a zajmérés kell végezni, egészen pontosan 51 méterre található a pálya legszélesebb pontja. Itt zajvédő gumifal van kialakítva, ami annyi ér, mint vödör víz az erdőtűz ellen. *A hasonló pályák közvetlen környezetében tapasztalt, hogy gyakoriak a konfliktusok, elsősorban a zajhatást viselik nehezen a közelben lakók.* Ez is igaz. *A családok kérésé mely szerint szeretnék családjaik, gyermekeik és maguk nyugalmát, közvetlen értékeiket jelen formában megőrizni, mindenek fellett tiszteletben kell tartani.* Még egyszer kérdezem, miért nem kérdeztek meg minket? Tudom, hogy egy nap alatt kellett döntést hozni, de azt is tudom, hogy megkérdezhettek volna minket. Felelősséggel tartozunk továbbá településünk távolabbi jövőjéért, a hatályok jogszabályok betartására is tekintettel kell lennünk. Jogi kérdések tisztázására független szakértői állásfoglalást kértünk, mely megerősített döntésünk helyességében. A szakértő megállapította, hogy önkormányzatunk az engedély kiadásával felelősséget vállalt a beruházás megvalósulásában, ezáltal pedig jogi és esetleges kártérítési következményeket egyetemlegesen viselnie kell. Kérdezem én, tisztelt képviselő tagok, vennének a pálya közelében ingatlant? Az ingatlanok értéke 40 %-al csökkent. Én az ingatlanomat 30 millióra tartom, annak 40 %-a 12 millió forintos kiesés, ezt ki téríti meg nekem? Senki. Az elmúlt hetekben a szűkebb környezetben levő ingatlantulajdonosokkal azt helyeztük kilátásba, hogy jogi eszközökkel is megvédjük birtokainkat, tulajdonunk háborítását. Nem tudunk mit csinálni. Ha nem kapunk segítséget, nekem is ezt kell végigcsinálnom. Beszéltem a Tenkiekkel, kapcsolatban vagyok a Szadaiakkal, kapcsolatban vagyok a balatoniakkal, Parádsasváriakkal is beszéltem, ott is ez a helyzet. Konkrétan a kormányhivatal perben áll a helyiekkel. Ott konkrétan 12 méterre van a gokart pálya, itt nálam 52 méterre, akkor az utolsó ingatlanhoz még közelebb. Ehhez kérnénk a segítségüket.

**Sári László polgármester**

Az előző képviselő testületnél, Simon Szilvi javaslatára került ez szóba, hogy legyen egy kitörési pont a turisztika. Szálláshelyek tekintetében annyira nem állunk jól, a gombabűz miatt. Pont Szilviék esetében volt, mikor üzemeltették a vendégházat, hogy beköltözött a vendég aztán ki is költözött, mert büdös volt. Saját erőből mi az, amit tudtunk volna nem tudom, de ugyanúgy a gokart pálya lehetőségként vagy a kalandpark, vagy annak idején Lepres Csabiéknak ezek a gyerektáborok, ez is egyfajta lehetőség volt. Aztán persze később jöttek a buktatók is, amikre esetenként nem gondoltunk. Az előző ciklus azért elég érdekes ciklus volt. Az egyéb leterheltségen túl volt más is, erre nem akarok kitérni. De folyamatosan a hatóságokkal harcoltunk, gyes-en volt a gazdálkodási előadónk, nem mentek be időbe a bevallások, büntettek minket, nem akartak idejönni mások dolgozni, mert éppen fel voltunk jelentve, volt dolgunk elég. Amikor ezeket a turisztikai dolgokat támogattuk, akkor azért voltak olyan dolgok, amikre nem gondoltunk. Bár hozzáteszem, hogy én is emlékszem rá és ha már nevesítettünk, akkor Prokaj képviselő úrral, hogy mintha az elején elektromos gokartokról lett volna szó.

**Molnár Alex**

Igen.

**Sári László polgármester**

Hogy-hogy lett erre engedély kiadva? Mindegy, most van egy helyzet, amit meg kell oldani, szerintem felesleges ebben visszafelé menni. Amikor idekerültem, akkor szembesültem én is, hogy annyi mindenhez kellene magas szinten érteni, ami egyszerűen lehetetlen, meg naponta az ügyfelek ügyes-bajos dolgait is kezelni kell, ez is egy ilyen. Ez egy feladat, meg kell oldani, mint ahogy a gyerektábor is kikerült a falu közepéről, lett helyette munkásszálló. Azt nem tudom az mennyire zavaró tényező, akkora zaj nincs, talán valamivel mérsékeltebb, mint a gokart pálya. Korábban a gyerektábort a környező lakosok nem nagyon tolerálták, meg volt is ebből baj, hangosak voltak. Szerintem ez is megoldódott, mert a gyerektábor kikerült a falu szélére. Én most mondok valamit, ami teljesen személyes, ez a helyzet nem lesz egyszerű, mert ott a tulajdonosok egyike jogvégzett ember. De nekem az, hogy te Kerecsendet választottad fiatal korodtól és itt szeretnél gyereket nevelni, és szerintem, ha meg akarunk abban állapodni, - nekik a jogi út sem jó – itt szóba került az, hogy negatív sajtókampány, ami csak a tényeket fogja majd ábrázolni, hogy igenis zajos-büdös, de ott van benne Kerecsend és gokart pálya. Mint annak idején, amikor lezártuk az utat és Rácz úr megállapította, hogy bizony-bizony a multik polcain 10 %-kal csökkent a kereslet a Koronás termékekre. Már bocsánat, de szerintem „hülye” az a vállalkozó, aki ezt a harcot felvállalja. Én azt gondolom, hogy egy megegyezéssel ezt a problémát lehet orvosolni. Szerintem ezt nem csak önmagában a zajvédő fal, hanem ha jól hallom, akkor az lenne még, hogy szilárd burkolatú legyen a parkoló. A wc használat este, - na most kíséret mindenki mellé, de az nem oldható meg - de egy kamera segíthet. De ezt a dolgot én felvállalom, hogy egy asztalhoz üljünk és lesz megoldás. Ha te vállalod, hogy itt maradsz Kerecsenden és itt lesz családod!

**Molnár Alex**

Nem tudnék máshova költözni, ez nem opció, és május 6.-ra van kiírva a feleségem. Hétvégén kezdődik a téli időszak a gokartban. Az a holt szezon és akkor lehetne megoldást találni.

**Sári László polgármester**

Én vállalom, hogy egy asztalhoz ülök velük és megoldásra fogok törekedni. Ez mind költség, nem tudom van-e annyi most a zsebükben, hogy ezt megoldják, nem tudom ezt megmondani, hogy most rögtön-e vagy május 5-ig, de hogy erre fog megoldás születik abban biztos vagyok.

**Molnár Alex**

Nekem annyi kikötésem lenne, hogy mi zajvédő falat szeretnénk. Olyan zajvédő falat, amit az autópályákon is található. Más, sajnálatos módon – tapasztalatból mondom – nem opció. Dolgoztam gokart pályán, mi osb lapokkal próbáltuk a zajt eltéríteni, nem sikerült, felerősítette a hangot. Ebben az esetben csak a zajvédő fal, amit segít és mi a szomszéddal együtt – mondhatjuk így – kiállunk emellett. Akkor fogalmazódott meg bennem – és döntöttem, hogy eljövök a közmeghallgatásra – mikor barátaink eljöttek, elhozták a gyereküket is, és el is mentek és mondták, hogy eljönnek, csak szóljunk mikor nincs nyitva. Maradjunk annyiban, hogy szerintem ez egy gyereknél fejlődési rendellenességet okozhat, 40-50 decibel között pszichés zavarokat okoz, a fölött degeneratív zavarokat okoz. Én, megmondom őszintén magamon érzem ezeket a degeneratív zavarokat és ehhez már segítséget is kértem. Én úgy gondolom, sőt ezt tudom is, hogy alapjogunk az egészségeses élethez való jog, ez benne van az alaptörvényben is. És ezt már nem nevezném egészségesnek.

**Sári László polgármester**

Továbbra is úgy gondolom, hogy találunk megoldást. Ha zajvédő fel kell, akkor nyilván megvan, hogy mi az és mi nem az, ez egy olyan műszaki megoldás, ami konkrét módon körvonalazható.

**Molnár Alex**

Én azt szeretném, ha minél hamarabb legyen meg ez a zajvédő fal. A másik, amit mondtam és amivel polgármester urat is felhívtam, a hétvégi bulizások, amiket Demjénben a saját otthonukban is, ne mások éjszakáját tegyék tönkre. Én azt gondolom, hogy ez mindenkinek az érdeke.

**Sári László polgármester**

Ebben az esetben a megoldás annyi, nincs már 10 óra, ha valakinek ez zavaró, akkor rögtön rendőri intézkedést kell kérni.

**Molnár Alex**

De mit érek vele? Ugyanúgy magamra haragítom őket, ugyanúgy a beszólogatásokat kellene ugyanúgy nekem is és a feleségemnek is eltűrni.

**Sári László polgármester**

Ezt más módon nem lehet kezelni.

**Molnár Alex**

Próbáltuk már kezelni, nem sikerült.

**Sári László polgármester**

Most a gokart pályáról volt szó. Az hogy este valami zavarja az embereket, arra én semmilyen engedélyt ki nem adhatok.

**Molnár Alex**

Én hívhatom a rendőrt, ha engem zavarnak?

**Sári László polgármester**

Igen, de azt akkor rögtön.

**Molnár Alex**

A településfejlesztési tervnél is meg kellett volna minket kérdezni? Jegyző kisasszonynak föl is hívtam a figyelmét, köszönöm a gyors reakciót, nem volt fent a honlapon. Egy 2013-as törvényben van benne, hogy amikor létesült a gokart pálya, meg kellett volna minket kérdezni. Ha tudtunk volna róla - akkor még dédnagymamám élt – és tudtuk, hogy itt szeretnénk élni, biztos vagyok benne, hogy utána mentünk volna a dolgoknak. Ezt meg kell oldani minél hamarabb, ennél többet már nem tudok várni.

**Prokaj Milán képviselő**

Valóban emlékszem rá, hogy támogattam a gokart pályának a létrejöttét és megfelelő törvények között a mai nap is támogatnám. Mert teljesen egyetértek azzal, hogy egy település fejlődjön én vonzó legyen, ahhoz szükség van ilyen és ehhez hasonló projektekre. Viszont abban egyetértek, hogy az emberek mindennapi életminőségét nem ronthatná el semmi, sem a gombaszag, sem egyéb más tevékenységek. Én mindenképpen – ebben az ügyben – polgármester úr mellé csatlakozom, amennyiben szükség van rám?! Igyekszünk megoldást találni rá, mert annál nagyobb ajándék nincs a településen, ha a fiatalok itt maradnak, és itt alapítanak családot. Az már más kérdés, és nem szeretnék mélyebben belemenni és nem vállalnám fel nyilvánosan, hogy miért történik az meg, hogy bizonyos mérések úgy történnek, ahogy, mindenki gondoljon, amire akar. A lényeg, hogy meg kell oldani a problémát.

**Kőrösi Csaba KPE**

Köszöntök mindenkit. Két dolgot szeretnék mondani. Alex kérdésére válaszolva, - mivel Vízmű alkalmazott vagyok – tábla jelzi a tűzcsap helyét, át kell mennünk a gyógyszertárhoz, az oszlopára van feltéve. Az hogy az újak úgy készülnek, mint ami a bölcsőde előtt van, az a felálló tűzcsap, nagyon ritka, folyamatosan cserélik. Utcánként minimum három megvan. Nem igaz, hogy a tűzoltók nem találnak tűzcsapot, mert azt a vízműnek éves szinten jelenteni kell a katasztrófavédelem felé, hogy hol található tűzcsap. Nekem ez a lista itt van az autóban, ha gondolod, a polgárőrök az esti szolgálatnál megmutatják neked. Itt a templomtól a temetőig 4 db altalaji tűzcsapok vannak. A Bereksorban 6 db tűzcsap van, az iskola előtt felálló tűzcsap, a többi altalaji, régi tűzcsap. A másik mondani valóm egyesületemet képviselve, ha olyan dolog történik, akkor azonnali beavatkozással vagyunk, itt vagy Gyuszi kollégám, ő szintén meg tud ebben erősíteni. Szeretném megkérdezni az önkormányzattól abban az ügyben, amit egy éve jeleztem, hogy a házak elé ki vannak rakva kövek, gumik a Bereksorban, a Vitéz úton, a Széchenyi úton is, ebben a kérdésben érdemleges válasz nem született. Mert ha közterültet szeretnénk tisztán tartani és balesetmentesen, akkor ne legyenek az ingatlanok elé kipakolva sem kövek, sem gumik, mert így én is vagy mindenki más a településen kirakhatná a ház elé. Én, mint egyesületi vezető, ha az önkormányzat megmondja, hogy hova tegyem le – én felpakolom a platós autóra – és el fogom vinni a házak elől. Csak mondja meg az önkormányzat hova tegyem le, hogy utána nehogy az legyen, hogy mint egyesületi vezető elviszem a ház elől és leteszem, ahova nem kellene, aztán én leszek a hibás, csak tudjak róla, hogy hova tehetem le. Itt van Gyuszi kollégám, a keskeny Vitéz úton lerakta az árok belső partjára, reggelre ugyanoda vissza volt téve.

**Sári László polgármester**

Úgy gondolom, járjunk el jogi úton. Küldjünk ki felszólítást, hogy tegyék el onnan, mert az saját tulajdon.

**Kőrösi Csaba KPE**

De közterületen van.

**Sári László polgármester**

Igen, ebben igazad van, ez közlekedés biztonságát veszélyeztető, nem szabványos akadály, ebben teljesen egyet értünk

**dr. Szász Kata jegyző**

Felszólítás fog kimenni, mert gyakorlatilag a ház előtti rész rendben tartása még az ingatlantulajdonos feladata.

**Kőrösi Csaba KPE**

De akkor ez miért nem történt meg? Egy éve ígéretet kaptam rá, azóta sem történt meg. Lehet, én leszek ennek az áldozata, le kell húzódnom, mert jönnek szembe és ha emiatt kár keletkezik az autómba, azt nekem ki fizeti meg?

**Sári László polgármester**

Jogi úton a tulajdonosnak kéne. Egyébként hozzáteszem, tavaly is kimentek a felszólítások, csak nem történt semmi.

**Kőrösi Csaba KPE**

Akkor ez a baj, hogy utána nem történt semmi, ugyanúgy kint van mindenhol. Ha azért fel lehet szólítani a lakosságot, hogy a ház elejét tegye rendbe, akkor ezért is.

**dr. Szász Kata jegyző**

Rendben, ez ügyben kimennek a felszólítások. Őszinte leszek, én nem voltam itt az előző közmeghallgatáson, erről a témáról én nem tudtam. Hozzám elsődlegesen a gazzal kapcsolatban jöttek be a jelentések, én arra fókuszáltam.

**Kőrösi Csaba KPE**

De az előző közmeghallgatáson itt volt a jegyző úr és mégsem történt semmi. Én nem önt hibáztatom. Véleményem szerint, nem is fog addig történni semmi, amíg baj nem lesz. Utána megy a pereskedés és mutogatás, hogy menjél az önkormányzathoz, menjél a tulajdonoshoz. Ezt előzzük meg, nekem az a kérésem.

**dr. Szász Kata jegyző**

Én annyit tudok most önnek ígérni, hogy elővesszük ezt a dolgot, kimegyek, megnézem pontosan melyik ingatlanokról van szó és kimegy a felszólítás. Azt követően meg meglátjuk, hogy az elvitetést hogy lehet megoldani, ennek még utána kell néznem pontosan. Bírságolni is tudnánk, de azzal a probléma még nem lenne megoldva.

**Nagy Ferenc képviselő**

El tudjuk mi vitetni, meg tudjuk oldani. Ezzel kapcsolatban annyit szeretnék hozzáfűzni, hogy volt olyan, hogy biciklivel elestek ezekben az akadályokban. Jeleztem én is korábban, hogy nagyon balesetveszélyes. Olyan keskeny az út, hogy le sem lehet autóval húzódni. Mi is voltunk olyan helyzetbe, Dávid ült mellettem, kiszállt bedobni az árokba, de másnapra ugyanúgy ott volt. Vállalom, hogy kimegyünk megnézzük.

**dr. Szász Kata jegyző**

Igen ez lesz a legjobb, a helyszíni szemle.

**Kőrösi Csaba KPE**

A másik dolog a Petőfi utca végén az a szemétrakás, ami van, azzal kezdeni kell valamit záros határidőn belül.

**Nagy Ferenc képviselő**

Bent a háznál is olyan.

**Kőrösi Csaba KPE**

Az a szeméthalom napról-napra csak gyűlik, növekszik.

**Nagy Ferenc képviselő**

30 zsák szemetet szedtünk össze a közmunkásokkal. Mondtam, hogy nézzék meg a kamerát, ott azt mondták, hogy nem lehet látni.

**Kőrösi Csaba KPE**

Mert nem oda van fordítva. A Petőfi út végét veszi.

**Nagy Ferenc képviselő**

Azért fordították be, ha jól tudom mert akkor még oda hordták a szemetet. Ott volt a 30 zsák szemét.

**Kőrösi Csaba KPE**

Nem lehet ez, hogy átutaznak a falun és mit látnak, hogy ott egy halom szemét. A falu látképét teljesen tönkreteszi. Ez szűnjön meg ha azt akarjuk, hogy a településnek jó híre legyen.

**Nagy Ferenc képviselő**

Úgy vannak vele, akik oda hordják, hogy majd a közmunkások eltakarítják.

**Kőrösi Csaba KPE**

Akkor oda kell fordítani a kamerát és ellenőrizni kell, nézni kell sűrűbben a kamerafelvételt.

A kamerával kapcsolatban, polgármester úrnak biztos tudomása van róla, hogy a szomszédomba az év elején betörtek, 800.000 Ft értékű kár keletkezett, ami elvitte az cuccot autó, a pálinkafőző melletti földúton ment be. Olyan információ jött vissza, hogy az infra beletükröződött a rendszámba, akkor pedig a kamera beállításával vannak gondok. Ismeretségi körömbe ahol ilyen kamerák vannak, olyan képeket készítenek éjszaka, korom sötétbe, mint ahogy most itt vagyunk, ilyen fényben. Utána kell járni, hogy mi a gond, mert akkor hiába üzemel a kamera. Ha már ki lettek helyezve, akkor működjenek úgy ahogy kell. Köszönöm szépen.

**Prokaj Milán képviselő**

Csabi nem kérdeztem mostanában, pedig egy polgárőrségben szolgálunk, halottak napján látom a te általad vezetett polgárőrség tagjait, nemzeti ünnepek, egyéb falusi rendezvények alkalmával nem látom. Mi lehet ennek az oka, vagy mit lehet erről tudni?

**Kőrösi Csaba KPE**

Erre csak az tudom mondani, hogy jelzést nem kapunk, több évre visszamenőleg sem. Gondolom megvannak azok a személyek, ha rendezvény van, hogy jelezzenek. Nem utasítjuk vissza a jelzést. Alpolgármester asszony kérése volt a nyáron a zarándoklat biztosítása, az indulás előtt szinte 2 órával, de megoldottuk. Mindenki dolgozik, úgy kell beosztani, szervezni, ha ilyen kérés van akkor meg tudjuk oldani, mint egyesületi vezető mondom, hogy nem zárkózunk el ezek elől, csak időbe kapjunk jelzést. Idén három olyan rendezvényen is voltunk településen kívül, ahol felkérés alapján megoldottuk és ott voltunk. Időbe kapjunk jelzést, ennyit szeretnék kérni. Volt már ebből kellemetlenség – de én ezt egyik oldalon be, másikon ki – hogy a másik polgárőr csapat hol volt. Ott lettünk volna, ha nem is nagy létszámmal, de minimum két emberrel, ha kapunk jelzést.

**Prokaj Milán képviselő**

Igen, ezért tettem fel a kérdést, hogy tisztázzuk, hogy mi az oka.

**Kőrösi Csaba KPE**

Temetési szertartásokon is ott vagyunk, ha kapunk jelzést. De ha nem kapunk jelzést, akkor ne legyen a vélemény. Akkor lehetne, ha jeleznek és nem teljesítjük.

**Prokaj Milán képviselő**

Akkor erre a jövőben jobban odafigyelünk.

**Fónad István képviselő**

Csabi mondandójához kapcsolódóan szeretnék szólni. A Demjéni úton ki lett téve az a tábla, ami már nincs meg, csak az oszlopa maradt ott. Azt is jó lenne eltávolítani.

**Sári László polgármester**

Ez nem lesz egyszerű. Az a vállalkozó, aki ezeknek a tábláknak a telepítésével foglalkozott, nem elérhető, nem fellelhető, külföldön vagy börtönbe van, sok mindent hallani. Az a lényeg, hogy le akartuk másoltatni a táblát egy másik ilyen hasonló vállalkozással, közbe meg viszont kiderült, hogy jogvédett. Valami hasonló dolgot a grafikusokkal tudnánk terveztetni. Ugyanazt nem lehet, csak esetleg hasonlót. Nem egyszerű ez a történet, mert aki bevállalta volna ezt, az sajnos elhunyt. Most van egy cég, akikkel felvettük a kapcsolatot, de jelezték, hogy legközelebb január környékén tudnak ezzel foglalkozni. El lett küldve nekik a meglévőkről a fénykép és a tartalom, hogy minek kéne rákerülni, de mondták, hogy január előtt nem tudnak ezzel foglalkozni. Beszéltem egy másik vállalkozással is, messziről nem látszik, hogy alumínium vagy műanyag, ők meg azt mondták, hogy nem.

**Fónad István képviselő**

Az a tábla eleve rossz helyen van.

**Sári László polgármester**

Értem, viszont nem eltűntetni, hanem áthelyezni kell a megfelelő tartalommal.

*A közmeghallgatáson több kérdés, hozzászólás nem hangzott el, a polgármester bezárta azt.*

kmf.

Sári László dr. Szász Kata

polgármester jegyző